ຮອງປະທານາທິບໍດີ ມຽນມາ ລາອອກ ຍ້ອນເຫດຜົນ ດ້ານສຸຂະພາບ
ມຽນມາ​ໃຫ້ການຢືນຢັນ ກ່ຽວກັບ​ການ​ລາ​ອອກ​ຂອງ​ຮອງ​ປະທານາທິບໍດີ​ຫົວ​ອະນຸ​ລັກ​ນິຍົມ ທ່ານ Tin Aung Myint Oo 
ມຽນມາໄດ້ຢືນຢັນການລາອອກຂອງຮອງປະທານາທິບໍດີຫົວອະນຸລັກນິຍົມ ອັນເປັນພາກສ່ວນຂອງການຊັບຊ້ອນຄະນະລັດຖະມົນຕີ ທີ່ບັນດາ ສະມາຊິກສະພາຫົວປະຕິຮູບຫວັງວ່າ ເປັນການລົດຜ່ອນອິດທິພົນຂອງບຸກ ຄົນທີ່ຕໍ່ຕ້ານການປະຕິຮູບ ຢູ່ໃນວົງການລັດຖະບານນັ້ນ ໂຄສົກປະຈໍາສະພາຕໍ່າແລະສະພາສູງຂອງມຽນມາ ໄດ້ປະກາດການລາ ອອກຈາກຕໍາແໜ່ງຂອງຮອງປະທານາທິບໍດີ Tin Aung Myint Oo ຍ້ອນເຫດຜົນດ້ານສຸຂະພາບ ເມື່ອວັນພຸດວານນີ້ ໃນຂະນະທີ່ສະພາທັງສອງໄດ້ໄຂວາລະປະຊຸມໃໝ່ ທີ່ນະຄອນຫຼວງເນປິດໍ ທ່ານ ອອງ ມິນ ອູ ເປັນອະດີດນາຍພົນທະຫານລະດັບສູງຄົນນຶ່ງທີ່ໃກ້ຊິດ ກັບທ່ານ Than Shwe ອະດີດຜູ້ປົກຄອງຜະເດັດການທະຫານທີ່ພົ້ນກະ ສຽນແລ້ວນັ້ນ ຮອງປະທານາທິບໍດີຄົນນີ້ເຄີຍໄດ້ຂໍລາອອກຈາກຕໍາແໜ່ງເມື່ອຕົ້ນເດືອນພຶດສະພາຜ່ານມາເພື່ອປິ່ນປົວສຸຂະພາບ ທ່ານ Khin Aung Myint ໂຄສົກສະພາທັງສອງຂອງມຽນມາ ກ່າວວ່າ ບັນດາທະຫານທີ່ກໍາບ່ອນນັ່ງນຶ່ງສ່ວນສີ່ ຂອງຈຳນວນບ່ອນນັ່ງທັງໝົດໃນສະພານັ້ນ ຈະຕ້ອງສະເໜີຊື່ຜູ້ທີ່ຈະເຂົ້າຮັບຕໍາແໜ່ງຮອງປະທານາທິບໍດີຄົນໃໝ່ໃຫ້ທັນໃນວັນທີ່ 10 ເດືອນນີ້ ເພື່ອຈະໄດ້ມີການຮັບຮອງເອົາໂດຍນິຕິບັນຍັດຄົບຄະນະ ບຸກຄົນສໍາຄັນຜູ້ນຶ່ງທີ່ມີຄົນນິຍົມຫຼາຍເພື່ອໃຫ້ເຂົ້າຮັບຕໍາແໜ່ງຮອງປະທານາທິບໍດີນີ້ ກໍຄືທ່ານ ທິນ ເອ ປະທານກໍາມາທິ ການການເລືອກຕັ້ງຂອງມຽນມາ ສະມາຊິກສະພາ Aye Maung ສັງກັດພັກພັດທະນາແຫ່ງຊາດຣາຄີນ ຊຶ່ງເປັນຊົນເຜົ່າກຸ່ມນ້ອຍ ບອກວີໂອເອຜະແນກພາສາມຽນມາວ່າ ທ່ານຫວັງວ່າຮອງປະທານາທິບໍດີຄົນໃໝ່ ຈະເປັນນັກປະຕິຮູບດ້ວຍ ທ່ານ ທຽນ ເຊນ ປະທານາທິບໍດີມຽນມາ ໄດ້ນຳສະເໜີການປະຕິຮູບດ້ານ ການເມືອງແລະເສດຖະກິດຫຼາຍໆຢ່າງ ນັບຕັ້ງແຕ່ເຂົ້າຮັບຕໍາແໜ່ງເມື່ອປີ ຜ່ານມາ ອັນເປັນການສິ້ນສຸດລົງຂອງການປົກຄອງຜະເດັດການທະຫານມາໄດ້ຫຼາຍສິບປີນັ້ນ ແຕ່ທ່ານ ທຽນ ເຊນ ໄດ້ປະເຊີນກັບຄໍາຕໍາໜິຕິ ຕຽນຢ່າງໃຫຍ່ຈາກຄະນະລັດຖະບານຫົວອະນຸລັກນິຍົມ ຜູ້ທີ່ຍັງມີຄວາມ ລັງເລໃຈທີ່ຈະສະຫຼະອໍານາດ ຊຶ່ງກ່ອນໜ້ານີ້ ຝ່າຍທະຫານເຄີຍຊົມໃຊ້ ໃນອະດີດຜ່ານມານັ້ນ ປະທານາທິບໍດີ ທຽນ ເຊນ ໄດ້ປະຕິຍານວ່າຈະດຳເນີນການຕໍ່ໄປ ໃນສິ່ງທີ່ທ່ານເອີ້ນວ່າ “ຄື້ນຟອງຮອບທີສອງ” ຂອງການປະຕິຮູບເສດຖະກິດ ຢູ່ ໃນວາລະກອງປະຊຸມສະພາຄັ້ງໃໝ່